b'\n_START_ARTICLE_\nJulius Evola\n_START_SECTION_\nAjattelu\n_START_PARAGRAPH_\nEvola katsoi edustavansa perinnett\xc3\xa4, jonka olemusta h\xc3\xa4n pyrki m\xc3\xa4\xc3\xa4rittelem\xc3\xa4\xc3\xa4n lukuisissa teoksissaan. Evola piti omia asenteitaan ja hengellisi\xc3\xa4 arvojaan aristokraattisina, maskuliinisina, traditionalistisina, sankarillisina ja uhmakkaan taantumuksellisina. Evolan n\xc3\xa4k\xc3\xb6kulmat ja asenteet noudattivat johdonmukaisesti h\xc3\xa4nen maailmankuvaansa, ja lukuisten muiden esoteerikkojen ja traditionalistien tavoin h\xc3\xa4n k\xc3\xa4sitti ihmiskunnan ja maailman el\xc3\xa4v\xc3\xa4n parhaillaan niin sanotulla Kali Yugan eli mustan ajan aikakaudella, jota m\xc3\xa4\xc3\xa4rittelev\xc3\xa4t valloilleen riist\xc3\xa4ytyneet materialistiset pyrkimykset, itsekkyys, kulttuurillinen rappio, hengellinen rappeutuminen ja j\xc3\xa4rjest\xc3\xa4ytynyt v\xc3\xa4\xc3\xa4ristyneisyys. Oppi nelj\xc3\xa4st\xc3\xa4 aikakaudesta sis\xc3\xa4ltyy useihin maailman esoteerisiin ja uskonnollisiin perinteisiin, etenkin hindulaisuuteen. Evola nousi n\xc3\xa4kemyksill\xc3\xa4\xc3\xa4n \xe2\x80\x9dhistorian hirmuvaltaa\xe2\x80\x9d ja yleens\xc3\xa4 ottaen \xe2\x80\x9dedistyksellisin\xc3\xa4\xe2\x80\x9d pidettyj\xc3\xa4 arvoja vastaan, joiden vastapainoksi h\xc3\xa4n pyrki osoittamaan maailman eri hengellisten perinteiden takana olevan ikuisen tradition (\'Perennial Tradition\') totuuden ja todenmukaisuuden._NEWLINE_Evolan kolmena p\xc3\xa4\xc3\xa4teoksena pidet\xc3\xa4\xc3\xa4n usein h\xc3\xa4nen eri aikakausilta per\xc3\xa4isin olevia kirjojaan Rivolta contro il mondo moderno, Gli uomini e le rovine ja Ride the Tiger. N\xc3\xa4iden teosten lis\xc3\xa4ksi h\xc3\xa4n kirjoitti useita kulttuurihistoriallisia ja esoteristisia teoksia sek\xc3\xa4 hyvin suuren m\xc3\xa4\xc3\xa4r\xc3\xa4n artikkeleita eri aiheista. Hyvin merkitt\xc3\xa4v\xc3\xa4 osa h\xc3\xa4nen teoksistaan ja teksteist\xc3\xa4\xc3\xa4n k\xc3\xa4sittelee sek\xc3\xa4 it\xc3\xa4maista ett\xc3\xa4 l\xc3\xa4nsimaista traditionaalista hengellisyytt\xc3\xa4 ja sis\xc3\xa4ist\xc3\xa4 el\xc3\xa4m\xc3\xa4\xc3\xa4. Evolan mukaan kaiken toiminnan tuli johtaa yksil\xc3\xb6n tuolle puolen, pois p\xc3\xa4in materialismista, utilitarismista, itsekkyydest\xc3\xa4 ja oman edun tavoittelusta._NEWLINE_Evolan katsotaan kuuluvan uusfasistien henkil\xc3\xb6galleriaan, ja h\xc3\xa4nt\xc3\xa4 on pidetty usein italialaisen fasismin keskeisen\xc3\xa4 teoreetikkona ja oppi-is\xc3\xa4n\xc3\xa4, vaikka h\xc3\xa4n ei kuulunut fasistiseen puolueeseen eik\xc3\xa4 nimitt\xc3\xa4nyt itse\xc3\xa4\xc3\xa4n fasistiksi. Arvostelijat ovat k\xc3\xa4ytt\xc3\xa4neet h\xc3\xa4nest\xc3\xa4 monia muitakin nimi\xc3\xa4 h\xc3\xa4nen 1900-luvun poliittisten yhteyksiens\xc3\xa4 vuoksi. H\xc3\xa4n itse piti itse\xc3\xa4\xc3\xa4n oikeistolaisena intellektuaalina, joka yritti korjata fasismin ja kansallissosialismin merkitt\xc3\xa4vi\xc3\xa4 maailmankuvallisia ja opillisia virheit\xc3\xa4 perinteisest\xc3\xa4 aristokraattisesta n\xc3\xa4k\xc3\xb6kulmasta katsoen. Evolalla oli paljon vihollisia molempien j\xc3\xa4rjestelmien piiriss\xc3\xa4, ja sen vuoksi h\xc3\xa4nelt\xc3\xa4 kiellettiin my\xc3\xb6s toiseen maailmansotaan osallistuminen, johon h\xc3\xa4n oli pyrkinyt vapaaehtoisena kamppaillakseen "kommunismia" vastaan it\xc3\xa4rintamalla. Toisen maailmansodan loppupuolella h\xc3\xa4n osallistui natsi-Saksan SS Ahnenerben toimintaan ja tutki Wieniss\xc3\xa4 vapaamuurareilta takavarikoituja dokumentteja. Evola piti politiikkaa, niin kuin kaikkia muitakin \xe2\x80\x9dprofaaneja\xe2\x80\x9d toimintamuotoja, ainoastaan potentiaalisina keinoina aidon hengellisen hierarkian ja j\xc3\xa4rjestyksen muodostamiselle. _NEWLINE_Evola menetti useista syist\xc3\xa4 melko pian uskonsa sek\xc3\xa4 fasismin ett\xc3\xa4 kansallissosialismin mahdollisuuksiin uuden, traditionaalisen eurooppalaisen j\xc3\xa4rjestyksen luomiseksi. T\xc3\xa4st\xc3\xa4 syyst\xc3\xa4 h\xc3\xa4n piti toisen maailmansodan j\xc3\xa4lkeen mahdottomana mink\xc3\xa4\xc3\xa4nlaista \xe2\x80\x9dkorjaavaa toimintaa\xe2\x80\x9d. H\xc3\xa4nen n\xc3\xa4kemyksen\xc3\xa4 asioiden tilasta heijastuu h\xc3\xa4nen my\xc3\xb6hemmiss\xc3\xa4 teoksissaan, joissa h\xc3\xa4n kehotti perinteelle uskollisia ihmisi\xc3\xa4 vet\xc3\xa4ytym\xc3\xa4\xc3\xa4n kaikesta ulkoisesta aktiviteetista, jotta henkisyydelle todella olennaiset tekij\xc3\xa4t eiv\xc3\xa4t tuhoutuisi. Evola uskoi maailman siirtyneen toisen maailmansodan j\xc3\xa4lkeen Kali Yugan viimeist\xc3\xa4 vaihetta heijastavalle kaoottiselle v\xc3\xa4liajalle, jolloin mink\xc3\xa4\xc3\xa4nlainen ulkoinen toiminta ei voi korjata tilannetta, joka on jo riist\xc3\xa4ytynyt liian pitk\xc3\xa4lle. K\xc3\xa4yt\xc3\xa4nn\xc3\xb6ss\xc3\xa4 koko h\xc3\xa4nen viimeinen teoksensa Ride the Tiger (\'Tiikerill\xc3\xa4 ratsastaminen\') on kirjoitettu t\xc3\xa4st\xc3\xa4 n\xc3\xa4k\xc3\xb6kulmasta , ja yksi sen esitt\xc3\xa4mist\xc3\xa4 n\xc3\xa4k\xc3\xb6kulmista on muun muassa stoalaisilta tunnettu \'a-politeia\'._NEWLINE_Evolan ajattelussa on runsaasti yhtym\xc3\xa4kohtia muun muassa Ren\xc3\xa9 Gu\xc3\xa9nonin, Platonin, Friedrich Nietzschen, Oswald Spenglerin, Houston Stewart Chamberlainin, Arthur de Gobineaun, Buddha Sakyamunin, Mestari Eckhartin, Homeroksen, Jacob Boehmen, ja er\xc3\xa4iden katolisten ajattelijoiden, kuten Juan Donoso Cort\xc3\xa9sin ja Joseph de Maistren kanssa. Evola itse kutsui itse\xc3\xa4\xc3\xa4n radikaali-traditionaaliseksi ja aristokraattiseksi konservatiiviksi ja piti \xe2\x80\x9dviimeist\xc3\xa4 suurta eurooppalaista\xe2\x80\x9d "Mitternachtia" Metternichi\xc3\xa4 ihanteellisena esikuvanaan._NEWLINE_Historioitsija Richard Barber mukaan\xc2\xa0: "Evola sekoittaa retoriikkaa, ennakkoluuloja, tiet\xc3\xa4m\xc3\xa4tt\xc3\xb6myytt\xc3\xa4 ja politiikkaa nykyajan ja tulevaisuuden kummalliseksi versioksi, mutta t\xc3\xa4ss\xc3\xa4 prosessissa h\xc3\xa4n yhdist\xc3\xa4\xc3\xa4 ensimm\xc3\xa4ist\xc3\xa4 kertaa kiinnostuksensa esoteriikkaan".'